CELEX: 32019D0082
Language: mt
Date: 2019-01-17 00:00:00
Title: Deċiżjoni ta' Implimentazzjoni tal-Kummissjoni (UE) 2019/82 tas-17 ta' Jannar 2019 li temenda l-Anness tad-Deċiżjoni ta' Implimentazzjoni tal-Kummissjoni (UE) 2016/2009 li tapprova l-programmi tat-tilqim kontra l-marda tal-infafet fil-ġilda ppreżentati mill-Istati Membri (notifikata bid-dokument C(2019) 105) (Test b'rilevanza għaż-ŻEE.)

21.1.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 18/48
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/82
         tas-17 ta' Jannar 2019
         li temenda l-Anness tad-Deċiżjoni ta' Implimentazzjoni tal-Kummissjoni (UE) 2016/2009 li tapprova l-programmi tat-tilqim kontra l-marda tal-infafet fil-ġilda ppreżentati mill-Istati Membri
         
            
               (notifikata bid-dokument C(2019) 105)
            
         
         (It-testi bil-Bulgaru, bil-Grieg u bil-Kroat biss huma awtentiċi)
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
         Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u zootekniku applikabbli għall-kummerċ intra-Komunitarju ta' ċertu annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(4) tagħha,
         Wara li kkunsidrat id-Direttiva tal-Kunsill 92/119/KEE tas-17 ta' Diċembru 1992 li tintroduċi miżuri ġenerali Komunitarji għall-kontroll ta' ċertu mard tal-annimali u l-miżuri speċifiċi li għandhom x'jaqsmu mal-marda vexxikolari tal-ħnieżer (3), u b'mod partikolari l-Artikolu 19(1)(a) u (3)(a) u l-Artikolu 19(6) tagħha,
         Billi:
         
                     (1)
                  
                  
                     Id-Direttiva 92/119/KEE tistabbilixxi miżuri ġenerali ta' kontroll li jridu jiġu applikati fil-każ ta' tifqigħa ta' ċertu mard tal-annimali, inkluża l-marda tal-infafet fil-ġilda (lumpy skin disease, LSD). Dawn il-miżuri ta' kontroll jinkludu t-twaqqif ta' żoni ta' protezzjoni u ta' sorveljanza madwar l-azjenda infettata, filwaqt li jipprevedu wkoll it-tilqim ta' emerġenza f'każ ta' tifqigħa tal-LSD flimkien ma' miżuri oħra ta' kontroll.
                  
               
                     (2)
                  
                  
                     F'Awwissu 2015, ġiet ikkonfermata l-LSD fil-Greċja għall-ewwel darba. Fl-2016, kien hemm każijiet ta' LSD fil-Bulgarija u każijiet oħrajn fil-Greċja, kif ukoll f'għadd ta' pajjiżi terzi ġirien. Fl-2017, l-LSD kienet preżenti f'livell iktar baxx fl-Ewropa tax-Xlokk, b'rikorrenza tal-marda fuq skala kbira fl-Albanija, u xi ftit tifqigħat sporadiċi oħrajn fil-Greċja u l-ex Repubblika Jugoslava tal-Maċedonja.
                  
               
                     (3)
                  
                  
                     B'rispons għat-tifqigħat tal-LSD, l-Istati Membri affettwati, jiġifieri l-Greċja u l-Bulgarija, kif ukoll il-pajjiżi terzi ġirien affettwati, implimentaw programmi ta' tilqim tal-massa tal-annimali bovini ħajjin u tar-ruminanti selvaġġi miżmumin tagħhom. Fl-2016 u fl-2017, il-Kroazja, fejn s'issa ma kienx hemm okkorrenzi tal-LSD, ukoll implimentat programm ta' tilqim tal-massa kontra l-LSD, bħala miżura preventiva minħabba s-sitwazzjoni epidemjoloġika fl-Istati Membri u l-pajjiżi terzi ġirien. Il-programmi ta' tilqim kontra l-LSD fil-Greċja, fil-Bulgarija u fil-Kroazja kienu approvati mill-Kummissjoni skont id-Deċiżjoni ta' Implimentazzjoni tal-Kummissjoni (UE) 2016/2009 (4), u dawk it-tliet Stati Membri huma debitament elenkati fl-Anness ta' dak l-att li għandhom programm ta' tilqim approvat kontra l-LSD.
                  
               
                     (4)
                  
                  
                     Fl-2018, kien hemm aktar titjib tas-sitwazzjoni epidemjoloġika tal-LSD u ma ġie rrappurtat ebda każ tal-LSD f'ebda Stat Membru u f'ebda pajjiż terz ġar fl-Ewropa tax-Xlokk, ħlief it-Turkija. Matul l-istess sena, it-tilqim tal-massa kontra l-LSD kompla fl-Istati Membri kollha u fil-pajjiżi terzi ġirien fl-Ewropa tax-Xlokk li ġew affettwati bl-LSD.
                  
               
                     (5)
                  
                  
                     Mill-bidu tal-2018 'l hawn, il-Kroazja waqqfet tlaqqam kontra l-LSD fid-dawl tas-sitwazzjoni epidemjoloġika favorevoli f'dak l-Istat Membru u fil-pajjiżi ġirien. Minflok, il-Kroazja bdiet l-implimentazzjoni ta' programm ta' sorveljanza tal-LSD li ġie approvat mill-Kummissjoni. Dak il-programm ta' sorveljanza jinvolvi sorveljanza klinika, viroloġika u seroloġika b'enfasi fuq iż-żoni ta' riskju għoli, li jinsabu qrib l-Istati Membri u l-pajjiżi terzi ġirien fejn ġew irrappurtati tifqigħat ta' LSD f'dawn l-aħħar snin. Skont rapport imressaq mill-Kroazja lill-Kummissjoni fit-13 ta' Ottubru 2018, ir-riżultati tas-sorveljanza klinika, viroloġika u seroloġika jindikaw li ma hemm l-ebda evidenza tal-preżenza tal-LSD fit-territorju tagħha.
                  
               
                     (6)
                  
                  
                     Minħabba f'hekk, jenħtieġ li l-Kroazja ma tibqax inkluża fil-lista ta' Stati Membri bi programm approvat ta' tilqim kontra l-LSD, billi ma għadux isir tilqim kontra l-LSD f'dak l-Istat Membru.
                  
               
                     (7)
                  
                  
                     Għalhekk, jenħtieġ li l-Anness tad-Deċiżjoni ta' Implimentazzjoni (UE) 2016/2009 jiġi emendat skont dan.
                  
               
                     (8)
                  
                  
                     Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            L-Anness tad-Deċiżjoni ta' Implimentazzjoni (UE) 2016/2009 jinbidel bit-test stipulat fl-Anness ta' din id-Deċiżjoni.
         
         
            Artikolu 2
            Din id-Deċiżjoni hija indirizzata lir-Repubblika tal-Bulgarija, lir-Repubblika Ellenika u lir-Repubblika tal-Kroazja.
         
         
            Magħmul fi Brussell, is-17 ta' Jannar 2019.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 395, 30.12.1989, p. 13.
         
            (2)  ĠU L 224, 18.8.1990, p. 29.
         
            (3)  ĠU L 62, 15.3.1993, p. 69.
         
            (4)  Id-Deċiżjoni ta' Implimentazzjoni tal-Kummissjoni (UE) 2016/2009 tal-15 ta' Novembru 2016 li tapprova l-programmi tat-tilqim kontra l-marda tal-infafet fil-ġilda ppreżentati mill-Istati Membri(ĠU L 310, 17.11.2016, p. 66).
      
      
         
            ANNESS
            
               
                  
                     “ANNESS
                     
                                 —
                              
                              
                                 Il-programm tat-tilqim ippreżentat mill-Greċja.
                              
                           
                                 —
                              
                              
                                 Il-programm tat-tilqim ippreżentat mill-Bulgarija.
                              
                           
               ”